Staking by parlement hervat | Maroela Media
Werkers by die parlement sal Maandag weer hul staking hervat, het die National Health, Education, and Allied Workers (Nehawu)-vakbond Sondagaand gesê.
Werkers in die parlement, waarvan die meerderheid aan Nehawu behoort, hervat hul staking ná Vrydag se "teleurstellende verslag" deur die taakspan, het Sthembiso Tembe, takvoorsitter van Nehawu, in 'n verklaring gesê.
Die taakspan het bestaan uit drie lede elk van Nehawu en van die bestuur van die parlement en is saamgestel om 'n plan te beraam hoe om 'n ooreenkoms tussen die twee partye van krag tot uitvoer te bring. Die staking in die parlement is verlede Dinsdag opgeskort, nadat die ooreenkoms bereik is, op voorwaarde dat die taakspan 'n verslag kan aanbied "wat die moeite werd is om deur die werkers oorweeg te word".
"Werkers het gesê die taakspan moes persentasies voorstel wat gebruik kan word om prestasiebonusse te bepaal, die datum bekend maak wanneer prestasiebonusse betaal sal word, en indien die parlement nie al die geld nou vir die kwalifiserende werknemers kan betaal nie, aandui hoeveel hulle nou kan betaal en wanneer die res betaal sal word," het Tembe verduidelik. "Dit het ongelukkig nie gebeur nie en die werkers voel hul besware word nie ernstig opgeneem nie. Daarom het ons besluit om die staking te hervat tot 'n lewensvatbare plan voorgelê word."
Volgens Tembe sal 'n vergadering na verwagting Maandag tussen die partye belê word om die pad vorentoe te bepaal.
"Die Nehawu-leierskap in die parlement is vol verwagting dat 'n oplossing vinnig bereik sal word, om te verhoed dat die staking voortduur en seker te maak dat werk in die parlement ononderbroke kan hervat," het hy bygevoeg.
Mooi…… julle wou dit so he…wat julle gesaai het maai julle nou…hoop die rubble gee julle n harde tyd
Dit is reg!!! Staak so lank julle kan. Die narre in die parlement gee hulle self groot verhogings maar die mense wat agter hulle skoon mak en verversings voorsien word nie na gekyk nie. Maaf ook weer waar dit is hulle wat die narre instem.
en nou skielik werk die parlementslede en die werkers by die parlement ewe hard……
(die Agbare lede noem dit net nie 'n staking nie)
So lank die bode met die drie blou briewe net kan deur kom is alles reg.
Ja staak STAAK staak, maar ongelukkig op die ou einde van die dag raak dit ons sak en nie die parlament nie.